བས༑ ཉིད་ཅག་རང་ལུགས་བསྟན་པའི་གང་ཟག་ཁྱད་པར་ཅན་དུ་གདའ་བས། ལུང་བསྟན་ལྟར་གཏེར་དེ་ཅིས་ཀྱང་ཐོན་མཛད་ལ། འགྲོ་དོན་མཛད་པར་ཞུ་གསུངས་པ་ལ་སོགས་པའི་བསླབ་བྱ་དང་ཞལ་
གདམས་མཛད་ནས་ཡུལ་དུ་བྱོན་ཏེ་གཏེར་ཚབ་རྣམས་གུང་ཐང་གི་བཙད་པོས་བཅུག་ན་ལེགས་པར་གསུངས་པས། གཏེར་ཚབ་ཞུ་བ་ལ་བླ་མ་དོ་པ་བ་གཤེགས་པས། མངའ་བདག་ཕུན་ཚོགས་དཔལ་ས་སྐྱ་རུ་
བྱོན་པ་དང་བྲག་ལ་རུ་མཇལ་བས་ད་ས་སྐྱ་རུ་གཤེགས་གསུངས་ནས། རིན་པོ་ཆེ་བ་དཔོན་སློབ་གསུམ་གྱིས། མངའ་བདག་པའི་ཕྱག་ཕྱིད་མཛད་དེ་ས་སྐྱར་བྱོན་ནས། མངའ་བདག་པ་ཐུགས་བྲེལ་བས་

གཡེངས་ནས་ཉིན་ཞག་མང་པོ་འདས་ཏེ་ལྡེ་མིག་སྤྱན་འདྲེན་པ་དང་དུས་ཐུག་པས། གཏེར་ཚབ་མི་མང་ནའང་དཔེ་ཆ་གནང་བར་ཞུ་ཞུས། གསེར་ཞོ་གང་ཕུལ། དེ་རྣམས་ཞལ་བཤུས་ནས་མ་ཕྱི་གནང་སྟེ། ས་སྐྱ་
ནས་འཆི་མོ་ནས་བྱོན། བཀྲ་ཤིས་ཕུག་ཏུ་མནལ་གྱི་གུང་རེ་བོར་ནས་མགྱོགས་པར་བྱོན་ནས། སང་སྔ་དྲོ་རྟ་ལོ་སྦྲུལ་ཟླའི་ཚེས་བརྒྱད་སྐར་མ་རྒྱལ་དང་ཕུར་བུ་འཛོམས་པའི་ཐོ་རེངས། ལྡེ་མིག་སྤྱན་འདྲེན་པའི་
རྟགས་ལྟ་དགོས་པའི་དྲོད་སྣ་མོ་ལུང་དུ་ཕེབས་པའི་ཐོ་རེངས་སྐྱ་རེངས་དང་པོ་ལ་རྟགས་ཀྱི་འོད་ཟེར་གཟིགས་ཏེ། སྙིང་བྱང་རྒྱས་པ་ལས། རྟ་ལོ་སྦྲུལ་གྱི་ཟླ་བ་ཡི༔ ཚེས་བརྒྱད་སྟག་གི་ཁ་རླངས་ལ༔ རི་དེ་
མིག་གིས་རྣམ་པར་བལྟ༔ འོད་ཟེར་སྐར་ཆེན་ཤར་འདྲ་འབྱུང་༔ དམ་ཚིག་ཉམས་པས་མི་མཐོང་ངོ་༔ ཞེས་སོ།། དེ་ནས་ཉི་མའི་རྩེ་ལ་དཔག་བསམ་གྱི་སྡོང་པོ་ལྟ་བུའི་འོད་ཟེར་དཀར་པོ་ཤར་ཕྱོགས་ནས་རི་བོ་
བཀྲ་བཟང་གི་རྩེ་ལ་ཟུག་འདུག་པའི་འོག་ན་བྲག་ལ་ཚིལ་པ་ལ་ཁ་བ་བབས་པ་ཙམ་འདུག་པ་བརྐོས་པས། རྡོ་ཡི་གའུ་ཁ་སྦྱོར་ལུག་ཐོང་ཙམ་གྱི་ནང་ན་སོལ་བའི་གསེབ་ནས་འཛེང་གི་རྡོ་རིང་མཐོ་གང་པ་རྩེ་ལ་
བཟོང་གི་ཁ་ཡོད་པ། ནང་ན་བྱང་ཆུབ་ཀྱི་ཤིང་བུ་དང་། ཤོག་དྲིལ་བདུན་ཡོད་པ་གཅིག་གདན་དྲངས་སོ།། དེ་ནས་ལུག་གི་ཟླ་བའི་ཚེས་བཞི་སྐར་མ་རྒྱལ་དང་ཕུར་བུ་འཛོམས་པ་ལ་གཏེར་མཛོད་འདོན་པར་

༄༅། །གསུངས་པས། རིན་པོ་ཆེ་བ་བླ་མ་དོ་པ་རིག་འཛིན་མགོན་པོ་དང་སློབ་དཔོན་གསུམ་གྱིས། སྙིང་བྱང་རྒྱས་པ་ནས་གསུངས་པའི་གཏེར་ཚབ་རྣམས་བསྣམས་ཏེ་ལམ་དུ་ཞུགས་ནས་བྱོན་པས།
ཉེ་གནས་ཆེན་པོ་ཆོས་དཔལ་བས་དམག་བསྐུལ་ཞག་སོ་དམག་འཆད་དང་བཅས་པ་གཅིག་གིས་བཟློག་ཚད་ཚད་མཛད་པ་ལ་བར་ཆད་ཀྱི་རྣམ་པར་བྱུང་བ་ངོ་ཤེས་ནས་མ་ཚུགས་པ་ཡིན་ཏེ། རིན་པོ་ཆེ་རང་གིས་
མཛད་པའི་བརྡ་ཆེན་བཅོ་བརྒྱད་མ་ལས། བྲག་རི་དུག་སྦྲུལ་སྤུངས་འདྲར་ཕྱིན་པའི་ཚེ། །ལོག་པའི་བདུད་རྣམས་གཤོལ་འདེབས་དྲག་པོ་བྱེད། །སྔོན་གྱི་ལས་འཕྲོ་བདུད་དཔུང་འདུལ་བའི་བརྡ། །ཞེས་གསུངས་
ཤིང༑ བདུད་ཀྱི་ཤིང་གོལ་པོ་ཞེས་པའི་བར་ཆད་ཡིན་པས་བཟློག་པར་གསུངས་སོ།། དེ་ནས་གུ་རུ་ལ་གསོལ་བ་འདེབས་ཤིང་བྱོན་པས། ནམ་མཁའ་ལ་འཇའ་ཚོན་རྒྱུན་ཆད་མེད་པར་བྱུང་། བྲག་རི་དུག་སྦྲུལ་
སྤུངས་འདྲའི་རྩ་བར་ཕེབས་པའི་ཚེ། ལྷོ་ནུབ་མཚམས་ནས་འཇའ་ཚོན་དར་དཀར་བརྐྱང་པ་འདྲ་བ་གསུམ་བཏུད་པར་བྱུང་ཞིང་། བྲག་རི་དེའི་སྐེད་པར་བྲག་ཕུག་གཅིག་ཏུ་ཕེབས་ནས་ཁུར་པོ་རྣམས་དེར་བཞག་
ནས༑ ཉི་མ་གཉིས་གཏེར་གྱི་གནས་བཙལ་བས་འདྲ་མོ་རང་མ་བྱུང་བ་ལ་བླ་མ་དོ་པ་བས་ད་ཉིད་ཅག་རང་ལུང་བསྟན་ཐོབ་པ་ལགས་པས་གཟིགས་མཛོད། བཞུགས་སྙིང་འདོད་ན་འདི་ཀ་ཡིན་པའང་སྲིད།

གཤེགས་སྙིང་འདོད་ན་དུས་ཐུག་གདའ་བས། ད་དུང་འཚོལ་དུ་གཤེགས་ཞུ་བ་ལས། རིན་པོ་ཆེ་བས་ད་ནི་ཐང་ཆད་པ་ཡིན་ནམ་སྡོད་སྙིང་ཡང་འདོད་ཀྱིན་གདའ་ཞིང་། བྲག་ཕུག་གི་དབྱིབས་ཀྱང་དེ་འདྲ་འདུག་
གསུངས་ནས་བཞུགས་ཏེ། མཆོད་པ་གྲོལ་བ་དང་། ཕྱིར་བྱོན་ནས་གཟིགས་པ་དང་། བྲག་ཕུག་གི་དབྱིབས་དང་ཆགས་ལུགས་ལུང་བསྟན་ཇི་ལྟ་བ་བཞིན་འདུག་པས། འོག་གཅིག་ཏུ་སློབ་མ་གཉིས་པོ་
བཞག །བྲག་ཕུག་ཏུ་རིན་པོ་ཆེ་བ་རང་བཞུགས་ནས་གསོལ་བ་བཏབ་པས། ས་སྲོད་ཆིལ་སོང་བ་དང་། བྲག་ཕུག་དེ་འགུལ་ཞིང་སྐྱི་ཟིང་ཟིང་བྱུང་སྟེ། དེ་གཏེར་བདག་བྱོན་པའི་རྟགས་ཡིན་པར་འདུག་གསུངས་
སོ།། བརྡ་ཆེན་བཅོ་བརྒྱད་ལས། ཕྱོགས་བཞི་སྟེང་འོག་ས་རྣམས་ལེགས་པར་བཙལ། །ཐེ་ཚོམ་མེད་པར་གནས་དེ་རྙེད་པའི་ཚེ། །བྲག་ཕུག་འགུལ་ཞིང་གཏེར་བདག་བྱོན་པའི་བརྡ། །ཞེས་གསུངས་སོ།། དེ་
ནས་ནམ་གྱི་གུང་ཡོལ་བ་ལ། རྫས་ཀྱི་མར་མེ་བཅང་ནས་བལྟས་པས། ལྷོ་ནུབ་ཀྱི་བྲག་ངོས་ལ་སྤུས་བྲིས་པ་ལྟ་བུའི་རྡོ་རྗེ་རྒྱ་གྲམ་གཅིག་འདུག་པའི་འོག་ཏུ་ལྡེ་མིག་བརྒྱབ་པས། བྲག་སྒོ་ལྟ་བུ་གཅིག་ཐོན་བྱུང་
སྟེ༑ བརྡ་ཆེན་ལས། དུས་དང་གཟའ་སྐར་བཟང་པོས་རྟེན་འབྲེལ་སྒྲིག །སྲ་བའི་བྲག་ལ་ཡངས་པའི་སྒོ་མོ་ཕྱེ། །བཀའ་བཞིན་བསྒྲུབ་ན་ཅི་བསམ་འགྲུབ་པའི་བརྡ། །ཞེས་གསུངས་སོ།། དེའི་ནང་ན་བྲག་ཕུག་

༄༅། །ཆུང་སེ་བ་གཅིག་འདུག་པའི་ནང་ན། ཆུ་རྡོ་ངང་སྒོང་ཙམ་དང་། སོལ་བ་མཁྲེགས་པོ་ཀློང་མོར་ཙམ་གྱིས་ཚས་བྱས་འདུག་པ་བསལ་བས། རྡོ་སྔོན་པོ་གྲུ་བཞི་པ་སྒོ་དགུ་ཡོད་པ་སྒོ་རྒྱན་
དངུལ་གྱི་མདོག་ལྟ་བུའི་གཟེར་བཏབ་པ། དེའི་སྟེང་ན་སྦྲུལ་མདོག་སྔོ་སྐྱ་བ། ལྟོ་བ་སེར་པོ། སྦོམ་ཕྲ་དཔུང་པ་ཙམ་རིན་པོ་ཆེ་ཟུར་བརྒྱད་ཀྱི་དབྱིབས་སུ་འཁྱིལ་བ། ཁ་ཤར་ལྷོར་བསྟན་པ་སྙིང་ག་ན། རིན་པོ་ཆེ་
འབུར་གསུམ་ཡོད་པ་གཅིག་འདུག་གོ། དེའི་ནང་དུ་ཤོག་དྲིལ་གཅིག་དང་། རིན་པོ་ཆེའི་རྟགས་ཙམ་གཅིག་སྟོན་ཏེ། བརྡ་ཆེན་ལས། དུག་སྦྲུལ་ནག་པོའི་ནང་ནས་ཐུན་མོང་གཏེར། །དངོས་གྲུབ་མྱུར་བྱེད་
མན་ངག་འགའ་ཙམ་བྱོན། །ལམ་གྱི་བར་ཆད་སེལ་ཞིང་ཕོ་ཉའི་བརྡ། །ཞེས་གསུངས་སོ།། སྦྲུལ་ཁ་དོག་གསེར་གྱི་མདོག་ཏུ་འདུག་པ་ལ་རིན་པོ་ཆེ་འཐེབ་རྡོག་ཙམ་ཚིགས་པ་ལ་སྦྱར་བ་རོང་ངེ་འདུག་སྟེ། ཁ་
བྱང་མེད་པས་མ་བཏོན་ནོ།། དེ་ནས་གཏེར་མཛོད་ཀྱི་དབུས། སྙིང་མཛོད་སྨུག་པོའི་དབུས་ནས། བླ་མ་ཡི་དམ་མཁའ་འགྲོའི་སྒྲུབ་པ་དང། ཀུན་ཏུ་བཟང་པོའི་དགོངས་པ་ཟང་ཐལ་གྱིས་ཐོག་དྲངས་པའི་གང་
ཟག་གཅིག་ལ་དགོས་པའི་ཆོས་ཚན་ཚང་མ་དང་། ཕུར་བུ་གསུམ་ཤོག་དྲིལ་གསུམ་ཆུ་དར་སྨུག་པོ་གཅིག་ལ་དྲིལ་ནས་འདུག་པ་དང་། གཞན་ཡང་ཕུར་པ། དབུ་སྐྲ་ནོར་བུ་ལ་སོགས་པ་བྱིན་རླབས་ཀྱི་རྫས་ཁྱད་

པར་ཅན་མང་དུ་བྱོན། ཤར་ཕྱོགས་དུང་མཛོད་དཀར་པོ་ནས་རྒྱུ་འབྲས་ལ་ཟློ་བའི་ཆོས་དགོངས་པ་ནམ་མཁའ་དང་མཉམ་པ། ལྷོ་ཕྱོགས་གསེར་མཛོད་སེར་པོ་ནས་བསྙེན་སྒྲུབ་རྣམ་པ་བཞིའི་ཆོས་སྤྱོད་པ་ཉི་ཟླ་
ལྟར་གསལ་བ། ནུབ་ཟངས་མཛོད་དམར་པོ་ནས་རྟེན་འབྲེལ་ཁྱད་པར་ཅན་གྱི་ཆོས་ཙན་དན་གྱི་སྡོང་པོ་ལྟ་བུ། བྱང་ཕྱོགས་ལྕགས་མཛོད་ནག་པོ་ནས་དགྲ་བགེགས་ཐལ་བར་རློག་པའི་ཆོས་དུག་གི་སྡོང་པོ་ལྟ་བུའི་
མན་ངག་རྣམས་ཤོག་སེར་པོ་ཏི་མ་བུ་གཉིས་གཉིས་ལ་སྒོ་མ་བཞིའི་ས་བོན་གྱི་ཡིག་འབྲུ་དང་། སྨན་གྱིས་ཚས་བྱས་པའི་མ་བུ་བརྒྱད་བཏོན་ཏེ། བརྡ་ཆེན་ལས། བསེ་སྒྲོམ་སྨུག་པོའི་ནང་ནས་ཟབ་མོའི་
གཏེར༑ །སྐུ་གསུང་ཐུགས་ཀྱི་ཚབ་ཏུ་མཛོད་ལྔ་བྱོན། །སྙིགས་མར་སྤྲུལ་སྐུའི་བསྟན་པ་རྒྱས་པའི་བརྡ། །ཞེས་གསུངས་སོ།། དེའི་ཟུར་གྱི་མཛོད་བཞི་ན་རིན་པོ་ཆེ་སྣ་ཚོགས་དང་། རྒྱལ་པོའི་བླ་གཡུ་ལ་
སོགས་པའི་རིན་པོ་ཆེ་མང་པོའི་གཏེར་བདག་གི་སྤྱན་གཟིག་ཡོད་པ་མི་འདོན་པར་གསུངས་པས་ཁ་མ་ཕྱེའོ།། ལྡེ་མིག་གི་རྡོ་རིང་གི་ནང་ན་བྱང་ཆུབ་ཀྱི་ཤིང་བུ་ཡོད་པ་དང་། འབྲུ་དང་རིན་པོ་ཆེའི་གཏེར་ཚབ་
རྣམས་སྙིང་བྱང་ལྟར་བཅུག་སྟེ། སྒོ་སྒྲིག་ནས་སློབ་མ་གཉིས་པོ་ལ་སྐད་ཀྱི་ཏིང་ཤག་བཏང་བས། བླ་མ་དོ་པ་བས་སྔོན་ལ་ཕེབས། ཤོག་སེར་སྔོན་མའི་དབང་ཐོབ། ཨུ་རྒྱན་དང་མཇལ་བ་དང་ཁྱད་མེད་པས་

༄༅། །ཁོང་པས་ཐོབ། དེ་ལྟར་ནམ་ལངས་པ་དང་གཏེར་བྱོན་པ་དུས་མཉམ་བྱུང། དཔོན་སློབ་རྣམས་ཉམས་དགའ་བག་དྲོ་རིག་པ་ངར་དང་ལྡན་པས་གཏེར་མཛོད་སྤྱན་དྲངས་ཏེ་ལམ་དུ་ཞུགས་ནས་
བྱོན་ཏེ། བརྡ་ཆེན་ལས། བདག་དང་ལས་ཅན་འཁོར་རྣམས་སྐད་ཅིག་ལ། །ཉམས་དགའ་བག་དྲོ་རིག་པ་ངར་དང་ལྡན། །སྡིག་སྒྲིབ་དག་ཅིང་བར་ཆད་སེལ་བའི་བརྡ། །ཞེས་གསུངས་སོ།། དེ་ནས་ཉི་མ་ཤར་
བའི་རྩེ་ལ་བྲག་ཕུག་དེར་འཇའ་ཚོན་སྙུག་ཕོན་གཅེར་བ་ལྟ་བུ་ཟུག ཕྱོགས་མཚམས་ཐམས་ཅད་དུ་ཆར་བབས་ཏེ། བརྡ་ཆེན་ལས། ནམ་ལངས་དུས་ན་ཕྱོགས་མཚམས་ཆར་གྱིས་གང་། །གནས་དེར་ཉི་མའི་རྩེ་
ལ་འཇའ་འོད་ཟུག །ཐུགས་རྗེ་ཐབས་མཁས་འགྲོ་དོན་འབྱུང་བའི་བརྡ། །ཞེས་གསུངས་སོ།། དེ་ནས་གང་དུ་བྱོན་པའི་ལམ་དང་ས་ཕྱོགས་སུ་འཇའ་ཚོན་ནམ་མཁའ་ལ་གུར་ཕུབ་པ་ལྟ་བུ། བར་སྣང་ལ་དར་པོ་ཆེ་
བརྐྱང་པ་ལྟ་བུ་རྒྱུན་ཆད་མེད་པར་བྱུང་སྟེ། བརྡ་ཆེན་ལས། གཏེར་ཆེན་གང་དུ་བྱོན་པའི་ས་ཕྱོགས་སུ། །གནམ་ས་བར་སྣང་ཐམས་ཅད་འཇའ་ཡིས་གང་། །རྒྱལ་བའི་ཐུགས་རྗེ་ལས་འཕྲོ་འཛོམས་པའི་བརྡ། །
ཞེས་གསུངས་སོ།། རི་བོ་བཀྲ་བཟང་གི་མདུན་དུ་ཕེབས་པའི་ཚེ་ཉི་མ་ནུབ་ཕྱོགས་སུ་སོང་བའི་འོད་ཟེར་ལ། ནམ་མཁའ་པདྨ་རཱ་གའི་མདོག་ལྟ་བུའི་ནང་ན་ངོ་མཚར་བའི་བརྡ་དང་རྟགས་ཁྱད་པར་ཅན། དཔོན་

སློབ་རྣམས་ལ་དག་པའི་སྣང་བ་ཆེ་ཆུང་གིས་སོ་སོར་གཟིགས་ཏེ། བརྡ་ཆེན་ལས། བྱང་ཕྱོགས་རི་བོ་བཀྲ་བཟང་མཐོང་བའི་ཚེ། །དབང་གི་ཕྱོགས་སུ་ངོ་མཚར་རྟགས་རྣམས་ཤར། །པདྨ་འོད་ཀྱི་གཞལ་ཡས་
གསལ་བའི་བརྡ། །ཞེས་གསུངས་སོ།། སྙིང་བྱང་བདུན་པ་ལས། དང་པོ་མན་ངག་འདི་དང་འཕྲད་པའི་ཚེ། །ཕྱི་རྟགས་མཁའ་ལ་ཆར་བབས་འཇའ་འོད་འཚེར། །ནང་རྟགས་འཁྲུལ་པའི་ལས་ལོག་དག་སྣང་
འཆར༑ །གསང་བར་བདག་ལ་དད་པ་རང་ཤུགས་སྐྱེས། །རྟགས་གསུམ་ཉིན་ཞག་གཅིག་ལ་རྫོགས་པ་དང་། །པདྨའི་ཐུགས་ཀྱི་མན་ངག་འདི་དང་འཕྲད། །ཅེས་གསུངས་སོ།། དེའི་ནུབ་མོ་འབྱུང་བའི་ས་གཡོ་
བ་དང་། དྲག་པོའི་སྒྲ་ལྟས་མང་དུ་བྱུང་སྟེ། བརྡ་ཆེན་ལས། སྲོད་ཀྱི་དུས་སུ་བར་སྣང་ཐམས་ཅད་ལ། །ཡ་མཚན་ཆེན་པོ་དྲག་པོའི་བརྟུལ་ཞུགས་ཅན། །མྱུར་ལ་སྟོབས་ཆེ་བདུད་དཔུང་འདུལ་བའི་བརྡ། །
ཞེས་གསུངས་སོ།། དེ་ལྟ་བུའི་གཏེར་དེ་མངའ་བདག་བཀྲ་ཤིས་སྡེ་དང་འཇལ་དགོས་ཤིང་འཇལ་ན་བོད་དུ་བདེ་སྐྱིད་འབྱུང་བར་གསུངས་ཏེ། གབ་པ་སྙིང་གི་ལྡེ་མིག་ལས། སློབ་དཔོན་ཉིད་དང་ཟབ་མོའི་གཏེར༔
གུང་ཐང་རྒྱལ་པོ་གསུམ་འཛོམས་ནས༔ དེ་དུས་བོད་ཀྱི་བསྟན་པ་ནི༔ བརྒྱ་དང་རྩ་གཅིག་གཏེར་དེས་འཛིན༔ ཞེས་གསུངས་ནའང། སྙིགས་མའི་སེམས་ཅན་རྣམས་ཀྱི་ལས་དབང་གིས་མ་འཇལ་ཞིང།

༄༅། །ཡང་དེ་ཉིད་ལས། གལ་ཏེ་ཡ་བྲལ་ཤོར་གྱུར་ན༔ བོད་ཁམས་ཕུང་བའི་རྟགས་ཡིན་པས༔ རི་བོ་བཀྲ་བཟང་རྩེ་མོ་རུ༔ གཏེར་གྱི་མངའ་གསོལ་ལོ་གཅིག་སྒྲུབས༔ དེ་ནས་སྦས་པའི་
ཡུལ་དུ་རྒྱུགས༔ ཅེས་གསུངས་པ་ལྟར། རབ་བྱུང་གི་ཆ་བྱད་མཛད། རི་བོ་བཀྲ་བཟང་དུ་དགོན་པ་བཏབ། ཕྱག་ཕྱིད་བླ་མ་དོ་པས་མཛད་དེ། ཞང་དབོན་གཉིས་ཀྱིས་ཐུགས་སྒྲུབ་ཀྱི་སྒྲུབ་པ་མཛད་པས།
གཏོར་མ་གཏེམས་ཞུ་བ་ལན་གསུམ་བྱུང་། བཀྲ་བཟང་གི་རྩེ་མོར་ལྷ་ཁང་གཅིག་དང་གུ་རུའི་སྐུ་ཆེན་པོ་བཞེངས། རྡོ་རྗེ་ཕུར་པའི་སྒྲུབ་པ་མཛད་ཅིང་བཞུགས་པ་ལས་སྲོད་ལ་སྒོ་རུ་མེ་ཆེན་པོ་རེ་བྱུང་བ། བླ་མ་
ལེགས་པ་བ་ལ་ཞུ་ཡིག་བཏང་བས་འཇུར་པོ་ད་དུང་མཛད་པར་ཞུ། དེ་འདྲ་བར་ཆད་ཀྱི་རྟགས་ཀྱང་ཡོང་བ་ལགས་གསུངས་པའི་གསུང་ཤོག་ཕེབས་ལན་མེད་པར་སོང་འདུག་ཅིང་། དེ་དམ་སྲིའི་བར་ཆད་ལ་ཡོང་
བར་བྱས་འདུག་སྟེ་མ་ཚུགས་པ་ཡིན་གསུང་ངོ་།། དུས་དེ་ཙ་ན་གཏེར་ཐོན་པའི་སྙན་པ་ནི་ནམ་མཁའ་དང་མཉམ། ཚེས་བཅུ་ལ་ཆོས་དབང་ཞུ་བ་ལ་ཕྱོགས་རིས་ཀྱི་འགྲོ་བ་ཕོ་མོ་དཔག་ཏུ་མེད་པ་འདུས་ཤིང་
གདུལ་བྱ་བསམ་གྱིས་མི་ཁྱབ་པ་ལ་འགྲོ་དོན་རྒྱ་ཆེན་མཛད་ཅིང་སྨིན་གྲོལ་ལ་བཀོད་དོ།། སྒྲོན་མ་རྣམ་གསུམ་ལས། བཀའ་ལྟར་སྒྲུབ་ན་ཁྱོད་གཟུགས་མཐོང་བ་ཡི༔ སེམས་ཅན་ཐམས་ཅད་འཁོར་བ་མཐའ་

སྟོངས་འགྱུར༔ ཞེས་པ་དང་། པདྨའི་གདུང་འཛིན་སྤྲུལ་པའི་སྐྱེས་བུ་དེ༔ དད་ལྡན་སྐྱེ་བོ་ཀུན་གྱིས་མཐོང་བ་རྣམས༔ འཁོར་བ་མཐའ་ཅན་འབྱུང་བའི་ཡོན་ཏན་ཡོད༔ དེ་ཕྱིར་ཆོས་ཀྱིས་འབྲེལ་བའི་སྐྱེ་བོ་
རྣམས༔ མྱུར་དུ་འཁོར་བའི་མཐའ་ལས་གྲོལ་བར་འགྱུར༔ དམ་ཚིག་ཅན་ནི་གསང་བའི་ཆོས་དང་འདྲེས༔ སྐྱེ་བ་རེ་རེས་ཡང་དག་སྙིང་པོ་རྟོགས༔ དད་པ་ཅན་གྱི་བུད་མེད་ཀུན་གྱིས་ཀྱང་༔ འདི་དང་འཕྲད་
ནས་གསང་བའི་དམ་འདྲེས་ན༔ བདེ་བ་ཅན་གྱི་ཞིང་དུ་ངེས་པར་བགྲོད༔ ལས་ངན་སྤྱོད་པའི་རིགས་ནི་ཡང་དག་སྒྲོགས༔ ནག་པོ་བདུད་ཀྱི་རིགས་ནི་བར་ཆད་རྩོམ༔ སྐལ་མེད་རྣམས་ཀྱིས་ཡོན་ཏན་མཐོང་
མི་འགྱུར་༔ ཞལ་ཆབ་གསང་ཆབ་ཆོས་ཀྱིས་འབྲེལ་པ་རྣམས༔ ཐར་པའི་ལམ་ལ་བགྲོད་པས་མོས་གུས་བསྐྱེད༔ ཅེས་དང་། བཀའ་བཞིན་བསྒྲུབ་ན་ཁྱེད་ཀྱི་དམ་འདྲེས་པའི༔ སེམས་ཅན་ཐམས་ཅད་འཁོར་
བ་མཐའ་སྟོངས་འགྱུར༔ ཞེས་གསུངས་སོ།། མེ་མོ་ལུག་ལོ་ལྡེ་མིག་བྱོན་པའི་ས་ནས། དཔྱིད་ཟླ་ར་བ་ལོ་གསར་གྱི་དུས་འབྲས་བུའི་མྱུ་གུ་སྡོང་པོ་ཡལ་ག་ལོ་མ་འབྲས་བུ་དང་བཅས་པ་རྙེད། གཞན་ཡང་རི་
བོ་དེའི་རྩེར་དུས་དང་གཟའ་སྐར་བཟང་པོ་ལ། ངོ་མཚར་ཅན་གྱི་རྟགས་མང་དུ་བྱུང་བ་དད་པ་ཅན་མང་པོས་མཐོང་ཞིང་། དེང་སང་ཡང་དགུན་སྒང་ལ་ནས་གཏོར་ན་ལྗང་བུ་སྐྱེ་བ་མངོན་སུམ་ཚད་མས་གྲུབ་སྟེ།

༄༅། །བརྡ་ཆེན་ལས། རི་བོ་བཀྲ་བཟང་གཏེར་གསུམ་འཛོམས་པའི་རྩེར། །ལོ་གསར་འཁྱག་པའི་དུས་སུ་ལོ་ཏོག་སྨིན། །འདི་སྒྲུབ་དད་ལྡན་ཅི་བསམ་འགྲུབ་པའི་བརྡ། །ཞེས་གསུངས་སོ།།
མང་ཡུལ་སྐྱིད་གྲོང་དུ། གཏེར་གྱི་གནས་གཟིགས་སུ་གཤེགས་པས། །ལུང་བསྟན་པའི་ས་རྟགས་ཇི་ལྟ་བར་གཟིགས། རང་བྱོན་འཕགས་པའི་སྐུ་མདུན་དུ། ཁྱད་པར་ཅན་གྱི་རྟགས་བཅོ་ལྔ་གཟིགས། བརྡ་
ཆེན་ལས། མང་ཡུལ་སྐྱིད་གྲོང་ཕྱོགས་སུ་བྱོན་པའི་ཚེ། །ལུང་བསྟན་གཏེར་གྱི་ས་རྟགས་ཇི་ལྟ་བུ། །ངོ་མཚར་རྟགས་བཅས་མཐོང་བས་ཡིད་ཆེས་བརྡ། །ཞེས་དང་། སྙིང་བྱང་བདུན་པ་ལས། རང་གི་ལུས་
དང་ཕྱིའི་ཡུལ་སྣང་ལ་ཁྱད་པར་ཅན་གྱི་རྟགས་མང་དུ་རྙེད་པར་འགྱུར་རོ།། ཞེས་གསུངས་སོ།། དེ་ནས་མངའ་བདག་ཕུན་ཚོགས་དཔལ་གྱིས་སྤྱན་དྲངས་ནས། ཡ